COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Participarea Uniunii Europene la expoziția universală de la Milano din 2015, cu tema „Să hrănim planeta: energie pentru viață” /* COM/2013/0255 final */





COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Participarea Uniunii Europene la expoziția universală de la Milano din 2015, cu tema „Să hrănim planeta: energie pentru viață” 1. Introducere și context Expoziția universală din 2015 va avea loc la Milano, în perioada 1 mai - 31 octombrie, pe tema „Să hrănim planeta: energie pentru viață”. Se dorește ca această ediție a expoziției să devină un element central în dezbaterea planetară legată de alimentație și sustenabilitate și să reprezinte o platformă pentru discuții politice și inițiative strategice cu privire la aceste aspecte. Peste 120 de țări și-au anunțat deja participarea, confirmând astfel puternicul angajament generat de acest eveniment. Sunt așteptați în total 20 de milioane de vizitatori; se va crea astfel un context deosebit de favorabil pentru activitățile de informare și comunicare cu cetățenii europeni (și internaționali) pe marginea unor subiecte critice aduse în discuție cu prilejul expoziției. În paralel, se va organiza o „cyber expo” care se va adresa unui număr de 1 miliard de utilizatori de internet, extinzându-se astfel zona de impact a evenimentului. Expozițiile au fost dintotdeauna evenimente internaționale de mare anvergură, în cadrul cărora țările, părțile interesate din sectorul privat și organizațiile au ocazia de a-și prezenta și promova identitatea culturală, politicile și rezultatele obținute în raport cu temele abordate. Această ediție a expoziției nu va fi însă numai un eveniment cultural, ci și unul politic, în cadrul căruia țările și organizațiile internaționale se vor reuni pentru a discuta problemele din ce în ce mai presante legate de alimentație și sustenabilitate. În aceste condiții, UE ar trebui să își propună afirmarea rolului său de actor-cheie în cadrul acestei dezbateri la scară mondială și să profite de ocazie pentru a acționa în direcția unei colaborări fructuoase cu privire la aceste chestiuni cu alte părți interesate, atât din sectorul public, cât și din cel privat. Până în prezent, instituțiile europene au participat activ la toate edițiile precedente ale expoziției care au avut loc în UE și la cea mai mare parte a edițiilor organizate în afara Uniunii. În plus, rapoartele prezentate în urma participării UE la edițiile anterioare arată că astfel de evenimente pot avea un impact important asupra percepției cetățenilor cu privire la Uniunea Europeană și asupra atitudinii lor. Pe baza acestor considerente, Comisia a analizat atent diferite opțiuni de participare. Prezenta comunicare, bazată pe o analiză amplă a expozițiilor anterioare, stabilește obiectivele propuse, considerentele de ordin practic și abordările sugerate pentru a optimiza participarea Uniunii la Expo Milano, prin intermediul unui parteneriat strâns între Comisie, Parlamentul European și alte instituții interesate ale UE. 2. Obiective și beneficii ale participării UE Comunicare Expoziția are potențialul de atrage milioane de vizitatori, oferind astfel ocazia de a comunica principalele realizări ale UE în domeniul alimentației și sustenabilității. Perioada de desfășurare a evenimentului coincide cu ultimul an din cadrul obiectivelor de dezvoltare ale mileniului și cu începutul unui cadru post-2015, care va include și obiectivele legate de dezvoltarea durabilă. Ar trebui evidențiate atât contribuția UE și succesele înregistrate în îndeplinirea acestor obiective, cât și viziunea Uniunii Europene asupra provocărilor viitorului și asupra modalităților în care UE este pregătită să le abordeze. În plus, anul 2015 va marca jumătatea perioadei de implementare a Strategiei Europa 2020, iar expoziția este ocazia ideală de a prezenta rezultatele intermediare ale strategiei în domenii de interes pentru tematica propusă, printre care realizările obținute în urma colaborării dintre statele membre, și de a anunța obiectivele celei de-a doua jumătăți a perioadei de aplicare a strategiei, promovând astfel o percepție pozitivă și o bună înțelegere a politicilor UE. De asemenea, este în curs de desfășurare o inițiativă care vizează desemnarea anului 2015 drept an european al cooperării pentru dezvoltare. Dacă această inițiativă are succes, expoziția ar constitui o platformă excelentă de comunicare. În primul rând, UE ar trebui să-și propună ca, în cadrul spațiului său expozițional, să transmită un mesaj clar și accesibil cu privire la obiectivele comune ale instituțiilor Uniunii Europene care se ocupă de domeniile alimentației și sustenabilității. De asemenea, instituțiile UE participante ar trebui să aprofundeze anumite subiecte controversate prin organizarea de conferințe și evenimente. Elaborarea de politici Expoziția va fi ocazia ideală pentru un schimb de opinii deschis și orientat spre viitor cu cetățenii, care ar putea fi foarte valoros pentru elaborarea politicilor viitoare. Departe de a avea doar un caracter informativ, participarea Uniunii ar trebui să urmărească interacțiunea cu vizitatorii și să constituie o ocazie pentru dezbateri. În prealabil, se vor identifica și testa în cadrul unor focus-grupuri o serie de întrebări pertinente de natură să-i stimuleze pe vizitatori. Mai mult decât atât, pentru a consolida impactul expoziției în sensul impulsionării progreselor și al identificării de soluții în domenii ca „securitatea alimentară”, „siguranța alimentară”, „sustenabilitatea” și „alimentația, pacea și cultura”, organizatorii au creat un document strategic care a fost distribuit la data de 10 octombrie 2012 reprezentanților diferitelor țări de către comisarul general al expoziției 2015[1]. Acest document este cât se poate de deschis. Scopul său este, pe de o parte, să conducă la publicarea unui manifest semnat de vizitatori, care vor fi astfel personal implicați, și, pe de altă parte, să constituie ocazia unei întâlniri fructuoase care să impulsioneze agenda politică. Toți participanții vor contribui la acest document în perioada premergătoare expoziției, iar Comisia își va prezenta în cursul anului 2013 reacția la primul proiect de document strategic. Educație Pe lângă faptul că reprezintă probleme de interes mondial, cele patru teme indicate în documentul strategic sunt esențiale și pentru numeroase politici ale UE, afectând, în același timp, zilnic viața cetățenilor Uniunii. Aceste aspecte au într-adevăr o amploare considerabilă: pe lângă securitatea alimentară, foamete și subnutriție, care constituie probleme grave, în special în țările în curs de dezvoltare, există, de asemenea, o problemă din ce în ce mai presantă în Europa, reprezentată de obezitatea în creștere și de bolile legate de consumul excesiv de alimente sau de alegerile greșite în materie de produse alimentare. Siguranța alimentară a devenit în ultimii cincisprezece ani un element central al politicilor UE în domeniu și baza unui model real pentru restul lumii. Abordarea UE față de problema alimentelor este, în același timp, o condiție prealabilă pentru a garanta siguranța cetățenilor și consumatorilor și un element esențial pe care se bazează reputația și succesul industriei alimentare din Uniune la nivel mondial. Sustenabilitatea este o problemă care îi preocupă din ce în ce mai mult nu doar pe cetățenii UE, ci și pe oamenii din întreaga lume, deoarece este din ce în ce mai important ca resursele să se utilizeze într-un mod mai eficient, astfel încât să se poată asigura prosperitatea generațiilor viitoare și să se limiteze impactul asupra mediului, conservându-se resursele naturale deja limitate. În acest sens, Uniunea ar trebui să-și propună ca participarea sa să nu fie numai informativă, ci și educativă, cu alte cuvinte să le prezinte vizitatorilor abordări bazate pe soluții în domeniul alimentației și al sustenabilității, ajutându-i astfel pe cetățeni să facă schimbări pozitive în stilul lor de viață, de exemplu prin reducerea risipei de alimente și prin alegeri mai sănătoase ale produselor alimentare. 3. Considerente de ordin practic Expoziția va fi amplasată la nord-vest de Milano, pe o suprafață de 1,1 milioane de m². Spațiul va avea o capacitate de 140 000 de vizitatori pe zi și va fi amenajat de-a lungul a două axe perpendiculare, „Decumanus” (1,5 km) unde vor fi amplasate circa 70 de spații expoziționale construite de expozanți și „Cardus” (350 m), zonă rezervată expozanților italieni. Expoziția este concepută ca un oraș inteligent, construit pe baza unui proiect inovator și folosind tehnologii de ultimă oră pentru interactivitate totală (se vor utiliza, de exemplu, realitatea augmentată și rețelele sociale), alături de proiectarea ecologică, mobilitatea inteligentă, tehnici de gestionare a cozilor de așteptare, eficiența energetică, reducerea la minimum a deșeurilor și reciclarea. Pentru a se asigura coerența, proiectarea și construcția diferitelor clădiri vor respecta norme profund armonizate. Pentru a obține un impact semnificativ, a asigura în permanență pe parcursul evenimentului interacțiunea și comunicarea cu vizitatorii și a întări imaginea UE în calitatea sa de actor politic mondial, ar fi ideal ca Uniunea să aibă o prezență fizică pe toată durata expoziției. Organizatorii italieni au oferit Uniunii un spațiu de excepție în cadrul pavilionului italian din zona Cardus, în fața Palazzo Italia, lângă lacul Arena, unde vor avea loc manifestări instituționale, culturale și recreative de primă importanță. Amplasarea în cea mai vizitată zonă a expoziției va amplifica la maximum impactul spațiului rezervat Uniunii. Spațiul total rezervat provizoriu pentru Uniune are 1 500 m² și s-ar putea prezenta sub forma unei construcții cu 3 nivele: primul ar găzdui un spațiu expozițional, al doilea ar fi rezervat sălilor de reuniune și de conferință, iar al treilea ar fi o terasă în aer liber. Proximitatea față de Palazzo Italia, care va găzdui un centru de conferințe, disponibil și pentru evenimentele Uniunii, ar permite limitarea nevoilor de spațiu și a costurilor. Prezența Uniunii în zona Cardus ar putea fi însoțită de o prezență repartizată pe întreaga suprafață a expoziției, grație tehnologiilor digitale de comunicare. Pornind de la această bază, s-ar putea realiza interacțiuni și sinergii cu cyber-expo și cu cei 1 miliard de vizitatori preconizați. În acest sens, datorită profilului său extrem de inovator și tehnologic, Expo 2015 va fi total diferită de edițiile precedente: vizitatorii vor avea control deplin asupra vizitei la expoziție, pe care o vor putea planifica din timp cu ajutorul site-urilor internet, al aplicațiilor și tehnologiilor inteligente. Ca atare, va fi esențial să se gândească noi modalități inteligente de a interacționa și de a atrage vizitatori, în cadrul și în afara spațiului Uniunii. Buget Având în vedere actualele constrângeri bugetare, se preconizează ca Uniunea să participe la Expo Milano cu un spațiu limitat, de 1 500 m², care reprezintă jumătate din suprafața utilizată la Expo Hanovra[2], cu scopul de a limita costurile asociate participării. Prezența fizică prevăzută de organizatorii italieni pentru instituțiile UE ar necesita un buget principal de aproximativ 10 milioane EUR, repartizat pentru anii 2014 și 2015. Dat fiind faptul că tematica expoziției este legată de agricultură și sustenabilitate, resursele de bază vor proveni din liniile bugetare corespunzătoare. În 2015 vor fi mobilizate resurse suplimentare pentru organizarea de evenimente și expoziții tematice în cadrul bugetului existent sau planificat. 4. Propuneri preliminare pentru participarea UE Va fi deosebit de important să se definească un mesaj simplu din partea Uniunii Europene, subliniindu-se rolul principal pe care aceasta îl joacă în domeniul alimentar. Din experiența expozițiilor anterioare, s-a constatat că cetățenii vizitează câteva pavilioane, petrec foarte puțin timp la fiecare dintre ele și nu rețin la final decât câteva idei importante. Trebuie subliniat și faptul că acest mesaj va trebui să fie gândit ținându-se cont de evoluția problematicii de acum și până în 2015. De asemenea, el va trebui conceput în așa fel încât să fie comprehensibil pentru „omul de pe stradă” și ar trebui în mod ideal să fie testat înainte de expoziție în cadrul unor focus-grupuri. În contextul acestui mesaj și prin organizarea de evenimente de către direcțiile generale, ar putea fi explorate mai multe exemple de inițiative și politici ale Uniunii în domeniile alimentației și sustenabilității, cum ar fi următoarele: – Temele expoziției sunt orientate în primul rând către agricultură, un sector în care Uniunea, mai ales prin intermediul PAC, dar și prin multe alte politici, este extrem de activă. De exemplu, ar fi interesant să se urmărească rezultatele anului internațional al agriculturii familiale (2014) și să se examineze în detaliu mișcarea agricolă cooperativă, cu un accent clar pe dezvoltarea instituțională în țările în curs de dezvoltare, în special din Africa. – Alimentația reprezintă un element esențial al economiei Uniunii: UE este cel mai mare exportator mondial din domeniu, iar industria alimentară din Uniune este cea mai mare industrie de prelucrare a sa, care generează o cifră de afaceri anuală de aproape 1 000 de miliarde EUR și în cadrul căreia lucrează peste 4 milioane de persoane. Prezența activă a Uniunii la expoziție va fi esențială pentru conturarea dezbaterii politice și a posibilelor strategii pentru viitor în acest domeniu și, implicit, pentru promovarea în continuare a competitivității industriei și exporturilor. – Uniunea Europeană este cel mai mare donator de ajutoare pentru dezvoltare la nivel mondial, iar expoziția va constitui o ocazie binevenită de a le prezenta cetățenilor europeni și din întreaga lume anvergura acțiunilor desfășurate de Uniune în domeniul securității alimentare și al nutriției în cele mai vulnerabile regiuni ale lumii. Tot în contextul securității alimentare, în cadrul expoziției, se va pune un accent special pe problema risipei de alimente. Se știe că, deși foametea este încă o problemă critică la nivel mondial, în special în țările în curs de dezvoltare, în întreaga lume se irosește anual 40 % din cantitatea de alimente produse pentru consumul uman. UE este un model de angajament în acest domeniu și își propune ca, până în 2020, să reducă la jumătate cantitatea de alimente comestibile risipite. Au fost deja lansate acțiuni concrete în această direcție, cu implicarea directă a părților interesate. Expoziția va oferi posibilitatea de a prezenta rezultatele obținute, precum și cele mai bune practici. – Alimentația face parte din patrimoniul nostru cultural comun și divers, un simbol, la nivel mondial, al „modului de viață european”. Aceasta se datorează în parte politicilor puse în aplicare de Uniunea Europeană în domenii de maximă importanță ca siguranța alimentară și calitatea alimentelor. În special în ceea ce privește siguranța alimentară, Uniunea Europeană, a cărei abordare științifică se bazează pe o distincție clară între evaluarea și gestionarea riscurilor, este recunoscută ca fiind un model pentru restul lumii. În ceea ce privește calitatea alimentelor, aceasta devine din ce în ce mai importantă în societatea actuală, tot mai informată în materie de sănătate, dar și ținând cont de legătura din ce în ce mai clară dintre alimentație și sănătate. Și în această privință Uniunea participă activ la dezbateri, promovând, atât în materie de educație, cât și de intervenție politică, standarde de sănătate în domeniul nutriției, pe baza a două axe paralele: angajamentul activ al părților interesate, pe de o parte, și informarea consumatorilor, pe de altă parte. – Problema sustenabilității mediului, care devine o prioritate la nivel global și o preocupare tot mai accentuată în societatea noastră, este legată intrinsec de subiectul alimentației. Realizările Uniunii în sectorul energiei sustenabile, mai precis în direcția utilizării eficiente și a producției sustenabile de energie, ar trebui, de asemenea, evidențiate. În acest context, ar putea fi analizat impactul inițiativei „Energie durabilă pentru toți”, lansată în 2012, asupra temelor expoziției. – În cele din urmă, expoziția ar fi ocazia ideală de a valorifica activitățile și realizările Uniunii în domeniul cercetării și al inovării, de exemplu prin prezentarea rezultatelor unor proiecte importante de cercetare și dezvoltare sprijinite prin programele-cadru ale UE relevante pentru viitorul alimentației și agriculturii, tot în contextul programului științific al expoziției. Expoziția și evenimentele culturale și științifice Expoziția va reprezenta pentru participanți o ocazie excepțională de a organiza evenimente culturale și științifice (conferințe, seminare, expoziții temporare etc.), de a transmite mesaje-cheie ale UE, de a comunica mai bine și de a stimula schimbul de opinii cu cetățenii. Aceste evenimente vor necesita o planificare pe termen lung pentru a gestiona constrângerile legate de buget și de volumul de muncă și pentru a asigura un impact maxim. De asemenea, anumite evenimente relevante care sunt deja planificate pentru 2015 ar putea fi organizate mai curând la expoziția de la Milano decât în alte locuri. În ceea ce privește evenimentele științifice, sediul de la Ispra al Comisiei Europene (Centrul comun de cercetare) se află la doar 60 de km de locul expoziției și găzduiește câteva laboratoare experimentale, inclusiv laboratoarele de referință ale Uniunii pentru materialele care intră în contact cu alimentele și pentru organismele modificate genetic. Centrul Comun de Cercetare (JRC) desfășoară și activități de cercetare strâns legate de tema în discuție, de exemplu cu privire la gospodărirea resurselor de apă, schimbările climatice, utilizarea terenurilor, deșertificare, biocombustibili, etc. În perspectiva expoziției, JRC construiește în prezent un nou centru pentru public care ar putea găzdui un număr mai mare de vizitatori. JRC își oferă sprijinul și infrastructura și altor instituții care doresc să organizeze evenimente de specialitate la Ispra concomitent cu alte evenimente din cadrul expoziției. Experților și cercetătorilor care doresc să viziteze situl JRC de la Ispra li se vor pune la dispoziție navete regulate . 5. Concluzii și măsuri de adoptat Expoziția de la Milano din 2015 reprezintă pentru Uniunea Europeană o ocazie unică de a-și consolida rolul de actor global în dezvoltarea inițiativelor viitorului cu privire la alimentație și sustenabilitate, de a comunica cu cetățenii și de a le prezenta rezultatele obținute și proiectele viitoare. Pentru a obține un impact maxim, este necesar ca UE să dispună de propriul său spațiu expozițional pentru vizibilitate optimă. Acest spațiu a fost oferit de organizatorii italieni și va fi închiriat de la aceștia. Pentru a asigura un bun raport calitate-preț, pregătirea participării UE ar trebui să înceapă din timp și să țină cont de actualele constrângeri bugetare. Având în vedere aceste constrângeri, Comisia propune limitarea prezenței fizice a UE la jumătate din spațiul folosit la ultima expoziție universală organizată în Europa, la Hanovra, în anul 2000. Pentru aceasta va fi nevoie de un buget de aproximativ 10 milioane EUR repartizat pentru 2014 și 2015. În 2015 va fi necesar să se mobilizeze resurse suplimentare pentru organizarea de evenimente și expoziții tematice în cadrul bugetului existent sau planificat. Comisia invită Parlamentul și alte instituții interesate ale Uniunii să i se alăture într-un parteneriat strâns pentru a asigura beneficii maxime în urma participării la expoziție, prin prezentarea unei abordări comune a Uniunii Europene și a unor mesaje coerente pentru public. * * * [1] http://www.padiglioneitaliaexpo2015.com/RLExpoImpaginatocompleto.pdf [2] La expoziția universală de la Shanghai din 2010, Uniunea a fost găzduită de Belgia în cadrul pavilionului său.